№ 2-298/2015

ШЕШІМ

ҚАЗАҚСТАН РЕСПУБЛИКАСЫ АТЫНАН

Тараз қаласы 27 тамыз 2015 жыл

Жамбыл облысының кәмелетке толмағандардың істері жөніндегі мамандандырылған ауданаралық соты құрамында: төрелік етуші - судья Е.М., хатшылықта – С.А., Тараз қаласы прокурорының көмекшісі – Р.М., қорғаншылық және қамқоршылық органдарының функцияларын жүзеге асыратын Жамбыл ауданы әкімдігінің білім бөлімінің өкілі – К.О. (сенімхатпен), арыз иелері – М.Р. пен В.А. қатысуларымен жабық сот мәжілісінде арыз иелері М.Р. пен В.А. 30 сәуір 2015 жылы туылған қыз бала Б.А. асырап алу туралы арызымен қозғалған азаматтық ісін қарап,

АНЫҚТАҒАНЫ

Арыз иелері М.Р. пен В.А. 30 сәуір 2015 жылы туылған қыз бала Б.А. асырап алу туралы арызбен сотқа жүгінген.

Сот мәжілісінде арыз иелері өздерінің талаптарын толығымен қолдап, өздерінің 2014 жылдың желтоқсан айының 25-і күні заңды некеге тұрғандарын, сол некеден араларында ортақ бір қыздарының барын, 30 сәуір 2015 жылы Э.А. қыз бала Б.А.некесіз босанып, олардың тәрбиесіне бергенін, сол уақыттан бастап қызды өздері бағып отырғандарын және асырап алуға өздерінің толық мүмкіндіктерінің барын, бұрын сотты болмағандықтарын, психикалық және наркологиялық есепте тұрмайтындықтарын, денсаулықтарының жақсы екендіктерін, асырап алынушы Б.А туған анасы Э.А. өзінің қызын арыз иелерінің асырап алуларына нотариалды түрде рұқсат бергенін, өздерінің қыз балаға қатты бауыр басып кеткендіктерін көрсетіп, арызды қанағаттандыруды сұрады. Сондай-ақ, соттан, қыз баланың туу туралы жазбалар кітабында оның тегін, аты-жөнін - «Б.», туылған күнін, ай-жылын - «06 шілде 2015 жыл», туылған жерін - «Жамбыл облысы, Жамбыл ауданы, Қаракемер ауылы», ата-анасының аты-жөндерін: әкесі - «М.», шешесі - «В.» деп көрсетуді сұрады.

Сонымен қатар, қазіргі таңда асырап алынушы Б.

**180393**

биологиялық анасы Э.А. бала асырап алуға берген келісімінің күшін жойғандығын көрсетті.

Сот мәжілісінде асырап алынушы Б. биологиялық анасы Э.А.а арыз иелері М.Р. пен В.А. өзінің қызы Б. асырап алуға 08 маусым 2015 жылы нотариялды түрде келісімін бергендігін, алайда қазіргі таңда өзінің ойын өзгерткендігін және өзінің нториалды түрде берген келісімін жойғандығын көрсетіп, арыз иелерінің бала асырап алу туралы арызын қанағаттандырусыз қалдыруды сұрады.

Қорғаншылық және қамқоршылық органдарының функцияларын жүзеге асыратын Жамбыл ауданы әкімдігінің білім бөлімінің өкілі К.О. сот мәжілісінде арыз иелерінің қыз баланы асырап алуға толық мүмкіндіктерінің бар екенін, алайда асырап алынушы Б. биологиялық анасы Э.А. арыз иелеріне қызын асырап алуға нотариалды түрде келісім берген арызының күшін жойғанына байланысты шешім қабылдауды соттың қарауына қалдыратынын айтты.

Сот арыз иелерінің және асырап алынушы қыз баланың биологиялық анасының түсініктерін, қорғаншылық және қамқоршылық органдарының функцияларын жүзеге асыратын Жамбыл ауданы әкімдігінің білім бөлімінің өкілінің пікірін, прокурордың арызды қанағаттандырусыз қалдыру туралы қорытындысын тыңдап, іс материалдарын зерделеп, арызды төмендегі негіздерге сәйкес қанағаттандырусыз қалдырылуға жатады деп санайды.

Қазақстан Республикасының «Неке (ерлі - зайыптылық) және отбасы туралы» Кодексінің 93-бабының 1, 2-бөліктеріне сай, егер ата-аналар құқықтарынан айырылмаған болса, баланы асырап алу үшін оның ата-аналарының келісімі қажет.

Бала асырап алуға ата-аналардың келісімі нотариалды куәландырылған өтініште көрсетілуі тиіс, сондай-ақ бала асырап алу ісін жүргізу кезінде сотта тікелей білдірілуі мүмкін.

Бала асырап алу туралы сот шешімі шығарылғанға дейін ата-аналар бала асырап алуға өздері берген келісімінің күшін жоюға құқылы.

Сот отырысында асырап алынушы Б. биологиялық анасы Э.А. қызы Б. арыз иелерінің асырап алуларына нотариялды түрде келісім берген арызының күшін жойғандығын көрсетіп, сотқа нотариалды арызының бұзылғандығын растайтын құжат ұсынды.

Мұндай жағдайда, сот арыз иелерінің бала асырап алу туралы арызын қанағаттандырусыз қалдырғанды дұрыс деп санайды.

Жоғарыда көрсетілгендердің негізінде, Қазақстан Республикасының «Неке (ерлі - зайыптылық) және отбасы туралы» Кодексінің 93-бабын және Қазақстан Республикасы АІЖК-нің 215 - 221, 235, 317- 4, 317-5, 334-баптарының талаптарын басшылыққа алып, сот

ШЕШІМ ЕТТІ

Арыз иелері МР. пен В. А. 30 сәуір 2015 жылы туылған қыз бала Б.А. асырап алу туралы арызы қанағаттандырусыз қалдырылсын.

Шешіммен келіспеген жақтар шешімнің көшірмелері тапсырылған күннен бастап 15 күн ішінде Жамбыл облысының кәмелетке толмағандардың істері жөніндегі мамандандырылған ауданаралық соты арқылы Жамбыл облыстық сотының апелляциялық сот алқасына шағым беруге немесе наразылық келтіруге құқылы.

Судья: Е.М.

Көшірмесі дұрыс:

Судья: Е.М.